༈ལྔ་ལྡན་རྟོགས་པའི་མགུར།།དཔལ་ཕག་མོ་གྲུ་པའི་ཞབས་ལ་འདུད།།བྱམས་དང་སྙིང་རྗེའི་རྟ་ཕོ་ལ།།གཞན་ཕན་གྱི་དཀྱུས་ཐོག་མ་བཅད་ན།།ཁྲོམ་ལྷ་མིའི་འོར་ཆེ་མི་འབྱུང་བས།།སེམས་སྔོན་འགྲོ་འདི་ལ་ནན་ཏན་མཛོད།།རང་ལུས་ལྷ་སྐུའི་རྒྱལ་པོ་ལ།།གཞི་འགྱུར་མེད་ཀྱི་བརྟན་ས་མ་ཟིན་ན།།མ་མཁའ་འགྲོའི་འཁོར་འབངས་མི་འདུ་བས།།ལུས་ཡི་དམ་གྱི་ལྷ་ལ་ནན་ཏན་མཛོད།།བླ་མ་སྐུ་བཞིའི་གངས་རི་ལ།།མོས་གུས་ཀྱི་ཉི་མ་མ་ཤར་ན།།བྱིན་རླབས་ཀྱི་ཆུ་རྒྱུན་མི་འབྱུང་བས།།སེམས་མོས་གུས་འདི་ལ་ནན་ཏན་མཛོད།།སེམས་ཉིད་ཀྱི་ནམ་མཁའ་ཡངས་པ་ལ།།རྣམ་རྟོག་གི་སྤྲིན་ཚོགས་མ་དེངས་ན།།མཁྱེན་གཉིས་ཀྱི་གཟའ་སྐར་མི་བཀྲ་བས།།སེམས་མི་རྟོག་འདི་ལ་ནན་ཏན་མཛོད།།ཚོགས་གཉིས་ཡིད་བཞིན་གྱི་ནོར་བུ་ལ།།སྨོན་ལམ་གྱིས་བྱི་དོར་མ་བྱས་ན།།དགོས་འདོད་ཀྱི་འབྲས་བུ་མི་འབྱུང་བས།།རྗེས་བསྔོ་བ་འདི་ལ་ནན་ཏན་མཛོད།།ཅེས་ཕྱག་ཆེན་ལྔ་ལྡན་གྱི་རྟོགས་མགུར་བྱ་བ་སྐྱོབ་པ་ཉིད་ཀྱིས་མཛད་པའོ།།